**דן תורן – לייב ברדו 30.1.22 המוזיקה של הספר**

אני אוהד מושבע של ספרי זיכרונות מעולם הרוקנרול, כן יש חיה כזו ומסתבר שהיא חיה די גדולה בעולם המערבי, אם כי בארצנו הקטנטונת היא כמעט ולא מצויה.

ליז פייר, מובי, דבי הארי, דיוויד בירן, קים גורדון, טרייסי ט'ורן, ביסטי בויז, כריסי היינד, קית' ריצ'רדס, טיגן ושרה קווין, רובי רוברטסון. זאת רשימה חלקית של האומנים ששמעתי את הספרים שלהם. כן, כן אני מקשיב לספרים כבר למעלה מעשור.

למה? כי אני נוסע להופעות בכל הארץ ואני נהנה מקול אנושי ומסיפור אישי בזמן הנסיעה, והתרגלתי לפורמט. אחרי הכל, ספרים שמעתי (מאמא שלי) עוד לפני שלמדתי לקרוא, ככה שמבחינה מסוימת זה הרגל ישן ואהוב ולא משהו חדש שרכשתי.

בכל מקרה ככה או ככה, ההשראה בשבילי לכתוב את ספר הזיכרונות המוזיקלי שלי 'חוזר לשם עכשיו' הייתה המחשבה על הספר הקולי שיצא עכשיו בעברית : <https://tinyurl.com/2p9d2hp2>

הספר הפיזי יצא בתחילת אוגוסט סהוצאת פרדס בעריכת עלמה כהן ורדי.

הרעיון לשלב בתוך הספר הקולי חלק מהשירים שמוזכרים בו, עלה בישיבה קריאטיבית אחת עם 'עברית'. החלטנו שיהיה הרבה יותר כיף לקבל סדרת ביצועים חדשים לספר מאשר לדוג ביצועים שונים ונושנים ולקבל עוברם אישורים מכל החברות שבהן הוצאתי במשך השנים את המוזיקה שלי, במשפט אחד- עשיתי מה שטיילור סויפט עושה עם הקטלוג שלה, הפכתי אותו לשלי.

 אז בתאריך הנ"ל ( 30.1.22 )נכנסתי עם הלהקה שלי, ג'נגו -בס, אספיס רייז- תופים ועופר קורן- גיטרה ל'ברדו', האולפן הכי שווה להקלטות לייב של הרכב שלם לטעמי, ועם ארז כספי בעל האולפן וטכנאי-על, הקלטנו את כל תשעת השירים עם השירה הקולות והכלים, ממש כמו שאנחנו מנגנים אותם בהופעות, וגם פאן-פקט, ממש כמו שהיו עושים לפני שהמציאו את ההקלטה הרב-ערוצית. רוקנרול.

מקווה שתהנו

שלכם באהבה ואהבה למוזיקה

דן